DA Den Europæiske Unions Tidende L 56/8

KOMMISSIONENS FORORDNING (EF) Nr. 356/2005

af 1. marts 2005

om nærmere bestemmelser for mærkning og identifikation af passive fiskeredskaber og bomtrawl

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), særlig artikel 5, litra c), og artikel 20a, stk. 3, og

ud fra følgende betragtninger:

(1) Det er nødvendigt med overvågning og inspektion af fiskeriet, navnlig af visse tekniske bevarelsesforanstaltninger, hvorved der bl.a. fastsættes maskestørrelser, begrænsninger af fisketid og specifikationer for passive redskaber. Med henblik herpå bør de fiskeredskaber, som fiskerfartøjerne anvender, være lette at identificere og kontrollere. For at sikre, at disse krav er opfyldt, bør der fastsættes nærmere bestemmelser for mærkning og identifikation af visse fiskeredskaber, som anvendes i EF-farvande.

(2) For at denne forordning kan gennemføres korrekt, bør der indføres forbud mod at anvende fiskeredskaber, der ikke opfylder kravene i forordningen, ligesom der bør indføres forbud mod at medføre redskaber, der ikke opfylder visse bestemmelser i forordningen.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur —

UDSTEDT FØLGENDE FORORDNING:

KAPITEL I

GENERELLE BESTEMMELSER

Artikel 1

Emne

Ved denne forordning fastsættes der nærmere bestemmelser for mærkning og identifikation af passive fiskeredskaber og bomtrawl.

Artikel 2

Anvendelsesområde

1. Denne forordning gælder for fartøjer, der fisker i EF-farvande.

2. Denne forordning gælder ikke inden for 12 sømil målt fra kystmedlemsstatens basislinjer.

Artikel 3

Definitioner

I denne forordning forstås ved:

a) »passive redskaber«: i) langliner ii) hildingsgarn, indfiltringsnet, toggegarn og drivgarn, der kan bestå af én eller flere særskilte netvægge monteret med overtælle, undertælle og liner og være forsynet med forankring, flåd og navigationsudstyr

b) »bomtrawl« trawl, som trækkes fra udriggerbomme.

Artikel 4

Forbud

1. Det er forbudt ved fiskeri at anvende passive redskaber, bøjer og bomtrawl, der ikke er mærket og identificerbare efter bestemmelserne i denne forordning.

2. Det er forbudt at medbringe om bord:

a) bomtrawlsbomme, der ikke er forsynet med fartøjets havnekendingsnummer i overensstemmelse med artikel 5

b) passive redskaber, der ikke er mærket i overensstemmelse med artikel 7

c) bøjer, der ikke er mærket i overensstemmelse med artikel 10.

KAPITEL II

BOMTRAWL

Artikel 5

Ansvar i forbindelse med bomtrawl

Fiskerfartøjsføreren eller dennes repræsentant skal sørge for, at hver samlet bom i et bomtrawl, der medføres eller anvendes til fiskeri, på bommen eller hver bomsko er tydeligt forsynet med havnekendingsnummeret på det fartøj, som bommen tilhører.

KAPITEL III

PASSIVE REDSKABER

Artikel 6

Ansvar i forbindelse med passive redskaber

Fiskerfartøjsføreren eller dennes repræsentant skal sørge for, at hvert passivt redskab, der medføres eller anvendes til fiskeri, er tydeligt mærket og identificerbart efter bestemmelserne i dette kapitel.

Artikel 7

Anbringelse af identifikation

Hvert passivt redskab, der anvendes til fiskeri, skal permanent være forsynet med havnekendingsnummeret på det fartøj, som det tilhører:

a) på mærker fastgjort til hver ende af den øverste maskerække i hvert passivt redskab

b) for passive redskaber, der er over én sømil lange, på mærker, der er fastgjort til det passive redskabs øverste maskerække med regelmæssige mellemrum på højst en sømil, så ingen del af et passivt redskab, der er over én sømil langt, er umærket.

Artikel 8

Mærker

1. Mærkerne skal:

a) være lavet af et holdbart materiale

b) være solidt fastgjort til redskabet

c) være mindst 65 mm brede

d) være mindst 75 mm lange.

2. Havnekendingsnummeret anført på hver mærke må ikke udviskes, ændres eller blive ulæseligt.

KAPITEL IV

BØJER

Artikel 9

Ansvar i forbindelse med bøjer

Fiskerfartøjsføreren eller dennes repræsentant skal sørge for, at der til hvert passivt redskab, der anvendes til fiskeri, fastgøres to endemarkeringsbøjer og mellemmarkeringsbøjer, som er tilrigget i overensstemmelse med bilaget, og at de anvendes efter bestemmelserne i dette kapitel.

Artikel 10

Anbringelse af identifikation

1. Hver ende- og mellemmarkeringsbøje skal være forsynet med havnekendingsnummeret på det fartøj, de tilhører, således:

a) havnekendingsnummeret skal være anført så højt over vandoverfladen som muligt, så det tydeligt kan ses

b) havnekendingsnummeret skal være i en farve, der danner kontrast til den bund, det er anført på.

2. Havnekendingsnummeret anført på markeringsbøjen må ikke udviskes, ændres eller blive ulæseligt.

Artikel 11

Liner

1. Linerne mellem bøjerne og de passive redskaber skal være fremstillet af et synkende materiale eller være nedtynget.

2. Linerne mellem endemarkeringsbøjerne og hvert redskab skal være fastgjort til det pågældende redskabs ender.

Artikel 12

Endemarkeringsbøjer

1. Endemarkeringsbøjerne anbringes på en sådan måde, at det hele tiden er muligt at se, hvor redskabet ender.

2. Stagen på hver bøje skal rage mindst 1,5 meter op over havoverfladen målt fra flåddets top.

3. Endemarkeringsbøjer skal være farvede, men må hverken være røde eller grønne.

4. Hver endemarkeringsbøje skal være udstyret med:

a) Ét eller to rektangulære flag på mindst 40 x 40 cm. Hvis der kræves to flag på samme bøje, skal de være monteret med en afstand på mindst 20 cm. Afstanden mellem vandet og det første flag skal være mindst 80 cm. Flag for enderne af ét og samme net skal have samme størrelse og farve og må ikke være hvide.

b) Ét eller to lys, der skal være gule, blinke med et interval på 5 sekunder (Fl Y5s) og kunne ses mindst to sømil væk.

c) Et topmærke i form af en kugle med en diameter på mindst 25 cm med én eller to mindst 6 cm brede lysrefleksstrimler, der hverken må være røde eller grønne, i toppen. Der kan anvendes en kugleformet radarreflektor som topmærke.

d) Radarreflektorer, der giver et ekko på mindst to sømil.

Artikel 13

Fastgørelse af endemarkeringsbøjer

Der fastgøres endemarkeringsbøjer til passive redskaber således:

a) i den vestlige sektor (dvs. halvcirklen fra syd gennem vest til nord) fastgøres en bøje tilrigget med to flag, to lysrefleksstrimler, to lys, og et mærke i overensstemmelse med artikel 8

b) i den østlige sektor (dvs. halvcirklen fra nord gennem øst til syd) fastgøres en bøje tilrigget med ét flag, én lysrefleksstrimmel, ét lys, og et mærke i overensstemmelse med artikel 8.

Mærket skal indeholde de oplysninger, der er omhandlet i artikel 10.

Artikel 14

Mellemmarkeringsbøjer

1. Passive redskaber, der er over 1 sømil lange, skal udstyres med mellemmarkeringsbøjer.

2. Der må højst være én sømil mellem mellemmarkeringsbøjerne, så ingen del af redskabet ud over 1 sømil er uafmærket.

3. Mellemmarkeringsbøjer skal have samme specifikationer som endemarkeringsbøjen i den østlige sektor, bortset fra følgende:

a) flagene skal være hvide

b) hver femte mellemmarkeringsbøje skal være udstyret med en radarreflektor, der giver et ekko på mindst to sømil.

KAPITEL V

AFSLUTTENDE BESTEMMELSE

Artikel 15

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. oktober 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 1. marts 2005. På Kommissionens vegne Joe BORG Medlem af Kommissionen

(1) EFT L 261 af 20.10.1993, s. 1. Senest ændret ved forordning (EF) nr. 1954/2003 (EUT L 289 af 7.11.2003, s. 1).